Document ID: 32002R1677

Κανονισμός (ΕΚ) αριθ. 1677/2002 της Επιτροπής
της 20ής Σεπτεμβρίου 2002
για τη θέσπιση λεπτομερών κανόνων εφαρμογής του κανονισμού (ΕΚ) αριθ. 1151/2002 του Συμβουλίου όσον αφορά τα πιστοποιητικά εισαγωγής βρώμης και κριθής καταγωγής Δημοκρατίας της Εσθονίας
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 1151/2002 του Συμβουλίου, της 27ης Ιουνίου 2002, για τη θέσπιση ορισμένων παραχωρήσεων υπό μορφή κοινοτικών δασμολογικών ποσοστώσεων για ορισμένα γεωργικά προϊόντα και την προσαρμογή, ως αυτόνομου και μεταβατικού μέτρου, ορισμένων γεωργικών παραχωρήσεων προβλεπόμενων στην ευρωπαϊκή συμφωνία με την Εσθονία(1), και ιδίως το άρθρο 1 παράγραφος 3,
Εκτιμώντας τα ακόλουθα:
(1) Ο κανονισμός (ΕΚ) αριθ. 1151/2002 κατήργησε τον κανονισμό (ΕΚ) αριθ. 1349/2000 του Συμβουλίου, της 19ης Ιουνίου 2000, περί ορισμένων παραχωρήσεων υπό τη μορφή κοινοτικών δασμολογικών ποσοστώσεων για ορισμένα γεωργικά προϊόντα και περί προσαρμογής, ως αυτόνομου και μεταβατικού μέτρου, ορισμένων γεωργικών παραχωρήσεων προβλεπόμενων στην ευρωπαϊκή συμφωνία με την Εσθονία(2). Ως εκ τούτου, ο κανονισμός (ΕΚ) αριθ. 1729/2000 της Επιτροπής σχετικά με τις λεπτομέρειες εφαρμογής του κανονισμού (ΕΚ) αριθ. 1349/2000 κατέστη παρωχημένος. Θα πρέπει, λοιπόν, να θεσπιστούν νέοι λεπτομερείς κανόνες εφαρμογής στους οποίους θα πρέπει επίσης να ενσωματωθούν διατάξεις σχετικά με την εισαγωγή κριθής ζυθοποιίας.
(2) Η Ευρωπαϊκή Κοινότητα ανέλαβε τη δέσμευση να καθορίσει, για κάθε περίοδο εμπορίας από την 1η Ιουλίου 2002, δασμολογική ποσόστωση εισαγωγής με μηδενικό δασμό ανά τόνο 4800 τόνων βρώμης του κωδικού ΣΟ 1004 00 00 καταγωγής Εσθονίας, με ετήσια αύξηση της ποσόστωσης αυτής κατά 900 τόνους ανά περίοδο εμπορίας από την 1η Ιουλίου 2003.
(3) Η εν λόγω εισαγωγή υπόκειται στην υποβολή πιστοποιητικού εισαγωγής. Είναι συνεπώς απαραίτητο να διευκρινιστούν οι όροι που διέπουν την έκδοση των πιστοποιητικών αυτών.
(4) Κρίνεται σκόπιμο να προβλεφθεί ότι τα πιστοποιητικά που αφορούν την εισαγωγή βρώμης, στο πλαίσιο των καθορισμένων ποσοτήτων, εκδίδονται μετά από προθεσμία εξέτασης και, ενδεχομένως, μέσω καθορισμού ενιαίου ποσοστού μείωσης των ζητούμενων ποσοτήτων.
(5) Πρέπει να προβλεφθούν τα στοιχεία που πρέπει να αναγράφονται στις αιτήσεις και τα πιστοποιητικά, κατά παρέκκλιση των άρθρων 8 και 21 του κανονισμού (ΕΚ) αριθ. 1291/2000 της Επιτροπής(3), όπως τροποποιήθηκε τελευταία από τον κανονισμό (ΕΚ) αριθ. 2299/2001(4), για τις κοινές λεπτομέρειες εφαρμογής του καθεστώτος των πιστοποιητικών εισαγωγής, εξαγωγής και προκαθορισμού για τα γεωργικά προϊόντα.
(6) Κρίνεται σκόπιμο, για να ληφθούν υπόψη οι όροι παράδοσης, τα πιστοποιητικά εισαγωγής να αρχίσουν να ισχύουν από την ημέρα έκδοσής τους μέχρι το τέλος του μήνα που έπεται εκείνου της έκδοσης του πιστοποιητικού.
(7) Για να διασφαλιστεί η αποτελεσματική διαχείριση της ποσόστωσης αυτής, είναι αναγκαίο, αφενός, τα πιστοποιητικά εισαγωγής να μην μπορούν να μεταβιβαστούν και, αφετέρου, η εγγύηση που αφορά τα πιστοποιητικά εισαγωγής, κατά παρέκκλιση του άρθρου 10 του κανονισμού (ΕΚ) αριθ. 1162/95 της Επιτροπής(5), όπως τροποποιήθηκε τελευταία από τον κανονισμό (ΕΚ) αριθ. 1322/2002(6), να καθοριστεί σε 89 ευρώ ανά τόνο βρώμης.
(8) Ο κανονισμός (ΕΚ) αριθ. 1151/2002 προέβλεψε επίσης τη δυνατότητα εισαγωγής με μηδενικό δασμό στην Κοινότητα απεριόριστης ποσότητας κριθής που προορίζεται για την παραγωγή βύνης του κωδικού ΣΟ ex 1003 00 90.
(9) Είναι απαραίτητο να προβλεφθούν ειδικές διατάξεις για να υπάρξει εγγύηση ότι η κριθή ζυθοποιίας δεν θα εκτραπεί των προβλεπόμενων χρήσεων. Για το σκοπό αυτό είναι σκόπιμο να παρέχεται το ευεργέτημα της απαλλαγής, υπό τον όρο ότι ο εισαγωγέας δεσμεύεται να υποβάλει πιστοποιητικό που βεβαιώνει τον προορισμό και ότι έχει συσταθεί εγγύηση ποσού ίσου προς τον εισαγωγικό δασμό. Είναι αναγκαίο να καθοριστεί εύλογη προθεσμία μεταποίησης για τη διαχείριση του εν λόγω καθεστώτος. Σε περίπτωση που το προϊόν που τίθεται σε ελεύθερη κυκλοφορία αποστέλλεται σε άλλο κράτος μέλος προκειμένου να υποστεί μεταποίηση, το αντίτυπο ελέγχου Τ5 που καταρτίζεται από το κράτος μέλος στο οποίο το προϊόν τίθεται σε ελεύθερη κυκλοφορία, σύμφωνα με τις λεπτομέρειες που καθορίζονται στον κανονισμό (ΕΟΚ) αριθ. 2454/93 της Επιτροπής(7), όπως τροποποιήθηκε τελευταία από τον κανονισμό (ΕΚ) αριθ. 444/2002(8), αποτελεί κατάλληλο μέσο απόδειξης της μεταποίησης.
(10) Πρέπει να εισαχθεί κάποιο στοιχείο αναλογικότητας όσον αφορά την αποδέσμευση της εγγύησης, ιδίως σε περιπτώσεις κατά τις οποίες δεν έχουν τηρηθεί οι ποσότητες που πρέπει να μεταποιηθούν ή/και οι προθεσμίες που προβλέπονται από το καθεστώς. Για το σκοπό αυτό, θα πρέπει επίσης να θεσπιστεί ένα όριο ανοχής όσον αφορά την ποσότητα που μεταποιείται έτσι ώστε να ληφθούν υπόψη οι απώλειες λόγω διαλογής και διάφορες άλλες απώλειες.
(11) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης σιτηρών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο παρών κανονισμός θεσπίζει τους λεπτομερείς κανόνες εφαρμογής των καθεστώτων εισαγωγής βρώμης και κριθής ζυθοποιίας καταγωγής Εσθονίας, τα οποία προβλέπονται στην ευρωπαϊκή συμφωνία με την Εσθονία.
ΚΕΦΑΛΑΙΟ I
ΒΡΩΜΗ
Άρθρο 2
1. Η εισαγωγή βρώμης η οποία υπάγεται στον κωδικό ΣΟ 1004 00 00, καταγωγής Εσθονίας και τυγχάνει μηδενικού εισαγωγικού δασμού σύμφωνα με τον κανονισμό (ΕΚ) αριθ. 1151/2002 για τη θέσπιση δασμολογικής ποσόστωσης για το προϊόν αυτό, υπόκειται στην έκδοση πιστοποιητικού εισαγωγής που εκδίδεται σύμφωνα με τις διατάξεις του παρόντος κεφαλαίου.
Η ποσότητα που μπορεί να εισαχθεί είναι 4800 τόνοι στο πλαίσιο της περιόδου εμπορίας 2002/03. Η ποσότητα αυτή αυξάνεται κατά 900 τόνους ανά περίοδο εμπορίας από την 1η Ιουλίου 2003.
Ο αύξων αριθμός της ποσόστωσης είναι 09.4588.
2. Η βρώμη συνοδεύεται κατά τη θέση σε ελεύθερη κυκλοφορία στην Κοινότητα από το πρωτότυπο πιστοποιητικό EUR.1 το οποίος εκδίδεται από τις αρμόδιες αρχές της Εσθονίας.
Άρθρο 3
1. Οι αιτήσεις πιστοποιητικών εισαγωγής υποβάλλονται στις αρμόδιες αρχές των κρατών μελών τη δευτέρα κάθε μήνα μέχρι τις 13.00, ώρα Βρυξελλών.
Κάθε αίτηση πιστοποιητικού πρέπει να αναφέρει ποσότητα η οποία δεν μπορεί να υπερβαίνει τη διαθέσιμη ποσότητα για την εισαγωγή βρώμης στο πλαίσιο της σχετικής περιόδου.
2. Την ίδια ημέρα, οι αρμόδιες αρχές διαβιβάζουν τη συνολική ποσότητα που προκύπτει από το άθροισμα των ποσοτήτων που αναφέρονται στις αιτήσεις πιστοποιητικών εισαγωγής στην Επιτροπή με τηλεομοιοτυπία στον αριθμό (32-2) 295 25 15, το αργότερο στις 18.00, ώρα Βρυξελλών.
Η πληροφορία αυτή πρέπει να ανακοινώνεται χωριστά από εκείνη που αφορά τις άλλες αιτήσεις πιστοποιητικών εισαγωγής σιτηρών, αναφέροντας τον αριθμό και τον τίτλο του παρόντος κανονισμού.
3. Αν το άθροισμα των ποσοτήτων που χορηγήθηκαν από την αρχή της περιόδου και εκείνων που ζητήθηκαν την εν λόγω ημέρα υπερβαίνει την ποσότητα της ποσόστωσης στο πλαίσιο της σχετικής περιόδου, η Επιτροπή καθορίζει ενιαίο συντελεστή μείωσης που πρέπει να εφαρμόζεται στις ποσότητες που ζητούνται την εν λόγω ημέρα, το αργότερο την τρίτη εργάσιμη ημέρα από την υποβολή των αιτήσεων.
4. Με την επιφύλαξη της εφαρμογής της παραγράφου 3, τα πιστοποιητικά εκδίδονται την πέμπτη εργάσιμη ημέρα που έπεται της ημέρας της υποβολής της αίτησης.
5. Σύμφωνα με το άρθρο 23 παράγραφος 2 του κανονισμού (ΕΚ) αριθ. 1291/2000, η διάρκεια ισχύος του πιστοποιητικού υπολογίζεται από την ημέρα της πραγματικής έκδοσής του. Κατά παρέκκλιση του άρθρου 6 παράγραφος 1 του κανονισμού (ΕΚ) αριθ. 1162/95, τα πιστοποιητικά εισαγωγής ισχύουν μέχρι το τέλος του μήνα που έπεται εκείνου της έκδοσης του πιστοποιητικού.
Άρθρο 4
Κατά παρέκκλιση του άρθρου 9 του κανονισμού (ΕΚ) αριθ. 1291/2000, τα δικαιώματα που απορρέουν από το πιστοποιητικό εισαγωγής δεν μπορούν να μεταβιβαστούν.
Άρθρο 5
Κατά παρέκκλιση του άρθρου 8 παράγραφος 4 του κανονισμού (ΕΚ) αριθ. 1291/2000, η ποσότητα που τίθεται σε ελεύθερη κυκλοφορία δεν μπορεί να υπερβαίνει εκείνη που αναφέρεται στα τετραγωνίδια 17 και 18 του πιστοποιητικού εισαγωγής. Ο αριθμός "0" εγγράφεται προς το σκοπό αυτό στο τετραγωνίδιο 19 του εν λόγω πιστοποιητικού.
Άρθρο 6
Η αίτηση πιστοποιητικού εισαγωγής και το πιστοποιητικό εισαγωγής περιλαμβάνουν:
α) Στο τετραγωνίδιο 8, το όνομα της χώρας καταγωγής. Το πιστοποιητικό καθιστά υποχρεωτική την εισαγωγή από την Εσθονία.
β) Στο τετραγωνίδιο 20, μία από τις ακόλουθες ενδείξεις:
- Reglamento (CE) n° 1677/2002
- Forordning (EF) nr. 1677/2002
- Verordnung (EG) Nr. 1677/2002
- Κανονισμός (ΕΚ) αριθ. 1677/2002
- Regulation (EC) Nο 1677/2002
- Règlement (CE) n° 1677/2002
- Regolamento (CE) n. 1677/2002
- Verordening (EG) nr. 1677/2002
- Regulamento (CE) n.o 1677/2002
- Asetus (EY) N:o 1677/2002
- Förordning (EG) nr 1677/2002;
γ) Στο τετραγωνίδιο 24 την ένδειξη "μηδενικός δασμός".
Άρθρο 7
Κατά παρέκκλιση του άρθρου 10 στοιχεία α) και β) του κανονισμού (ΕΚ) αριθ. 1162/95, η εγγύηση σχετικά με τα πιστοποιητικά εισαγωγής που προβλέπονται στο παρόν κεφάλαιο ανέρχεται σε 89 ευρώ ανά τόνο βρώμης.
ΚΕΦΑΛΑΙΟ II
ΚΡΙΘΗ ΖΥΘΟΠΟΙΙΑΣ
Άρθρο 8
Κάθε εισαγωγή, στο πλαίσιο του καθεστώτος εισαγωγής κριθής ζυθοποιίας που υπάγεται στον κωδικό ΣΟ ex 1003 00 90, καταγωγής Εσθονίας, και προβλέπεται στον κανονισμό (ΕΚ) αριθ. 1151/2002 υπόκειται στις διατάξεις του παρόντος κεφαλαίου.
Άρθρο 9
Η αίτηση πιστοποιητικού και το πιστοποιητικό περιλαμβάνουν στο τετραγωνίδιο 20 την ακόλουθη ένδειξη:
- Cebada destinada a la fabricación de malta; Reglamento (CE) n° 1677/2002
- Byg til fremstilling af malt; forordning (EF) nr. 1677/2002
- Gerste zur Herstellung von Malz; Verordnung (EG) Nr. 1677/2002
- Κριθή προοριζόμενη για την παρασκευή βύνης· κανονισμός (ΕΚ) αριθ. 1677/2002
- Barley for malting; Regulation (EC) No 1677/2002
- Orge destinée à la fabrication de malt; règlement (CE) n° 1677/2002
- Orzo per la produzione di malto; regolamento (CE) n. 1677/2002
- Gerst voor verwerking tot mout; Verordening (EG) nr. 1677/2002
- Cevada para o fabrico de malte; Regulamento (CE) n.o 1677/2002
- Maltaan tuotantoon tarkoitettu ohra; asetus (EY) N:o 1677/2002
- Korn avsett för produktion av malt; förordning (EG) nr 1677/2002.
Άρθρο 10
1. Το πλεονέκτημα της απαλλαγής από το δασμό που αναφέρεται στο παράρτημα Γ του κανονισμού (ΕΚ) αριθ. 1151/2002 εξαρτάται:
α) από τη γραπτή δέσμευση του εισαγωγέα, την οποία αναλαμβάνει κατά τη θέση σε ελεύθερη κυκλοφορία, ότι το σύνολο των δηλωθέντων εμπορευμάτων θα μεταποιηθεί σύμφωνα με τις διατάξεις της παραγράφου 3 δεύτερο εδάφιο του παρόντος άρθρου εντός έξι μηνών από την ημερομηνία αποδοχής της διασάφησης για τη θέση σε ελεύθερη κυκλοφορία·
β) από τη σύσταση από τον εισαγωγέα, κατά τη θέση σε ελεύθερη κυκλοφορία, εγγύησης ποσού ίσου με τον πλήρη δασμό εισαγωγής.
2. Ο εισαγωγέας αναφέρει τον τόπο όπου θα γίνει η μεταποίηση. Αν η μεταποίηση αυτή πραγματοποιείται σε διαφορετικό κράτος μέλος, συμπληρώνεται στο κράτος μέλος αναχώρησης, κατά την αποστολή των εμπορευμάτων, έντυπο ελέγχου Τ5 σύμφωνα με τις λεπτομέρειες που καθορίζονται στον κανονισμό (ΕΟΚ) αριθ. 2454/93.
Το αντίγραφο ελέγχου T5 πρέπει να περιλαμβάνει στη θέση 104, την ακόλουθη ένδειξη:
- Reglamento (CE) n° 1151/2002
- Forordning (EF) nr. 1151/2002
- Verordnung (EG) Nr. 1151/2002
- Κανονισμός (ΕΚ) αριθ. 1151/2002
- Regulation (EC) No 1151/2002
- Règlement (CE) n° 1151/2002
- Regolamento (CE) n. 1151/2002
- Verordening (EG) nr. 1151/2002
- Regulamento (CE) n.o 1151/2002
- Asetus (EY) N:o 1151/2002
- Förordning (EG) nr 1151/2002.
3. Εκτός από περίπτωση ανωτέρας βίας, η εγγύηση που προβλέπεται στην παράγραφο 1 στοιχείο β) αποδεσμεύεται όταν προσκομιστούν στις αρμόδιες αρχές του κράτους μέλους θέσης σε ελεύθερη κυκλοφορία στοιχεία που αποδεικνύουν ότι τουλάχιστον 95 % των ποσοτήτων που έχουν τεθεί σε ελεύθερη κυκλοφορία μεταποιήθηκε σε βύνη εντός της προθεσμίας που αναφέρεται στην παράγραφο 1 στοιχείο α).
Η μεταποίηση θεωρείται ότι γίνεται όταν η εν λόγω κριθή υποστεί διαβροχή.
Όταν η μεταποίηση πραγματοποιείται σε κράτος μέλος διαφορετικό από το κράτος μέλος θέσης σε ελεύθερη κυκλοφορία, η απόδειξη μεταποίησης προσκομίζεται μέσω του πρωτοτύπου του εντύπου ελέγχου Τ5.
Όταν οι ποσότητες που έχουν πραγματικά χρησιμοποιηθεί για την παρασκευή της βύνης είναι κατώτερες του 95 % της συνολικής ποσότητας που τέθηκε σε ελεύθερη κυκλοφορία, η εγγύηση καταπίπτει για τη διαφορά μεταξύ:
του 95 % της συνολικής ποσότητας που τέθηκε σε ελεύθερη κυκλοφορία
και
της ποσότητας που πράγματι μεταποιήθηκε.
4. Η απόδειξη της μεταποίησης προσκομίζεται στις αρμόδιες αρχές εντός έξι μηνών μετά τη λήξη της προθεσμίας μεταποίησης. Ωστόσο, αν η απόδειξη έχει προσκομιστεί εντός του έκτου και δέκατου όγδοου μήνα από τη λήξη της προθεσμίας μεταποίησης, επιστρέφεται 85 % της εγγύησης.
ΚΕΦΑΛΑΙΟ III
ΤΕΛΙΚΕΣ ΔΙΑΤΑΞΕΙΣ
Άρθρο 11
Ο κανονισμός (ΕΚ) αριθ. 1729/2000 καταργείται.
Άρθρο 12
Ο παρών κανονισμός αρχίζει να ισχύει την τρίτη μέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 20 Σεπτεμβρίου 2002.

Labels: 3
17
18